Bondhusbrea
Store norske leksikon,Geografi,Norges geografi,Vestland,Kvinnherad
Bondhusbrea er en isbre i Kvinnherad kommune, Hordaland, arm av Folgefonna mot nordvest ned gjennom Bondhusdalen som munner ut ved Sunndal på sørsiden av Maurangsfjorden. Breen, som er vel fire km lang og snor seg ned gjennom dalen med et fall på rundt 1000 meter, er en kjent turistattraksjon.
Fra Bondhusbrea renner Fonnelva nordover til Bondhusvatnet (187 moh.), et vann som er dannet ved oppdemming som følge av fjellskred. Fra Bondhusvatnet fører Bondhuselva videre nordover til Sunndal. Det ble i siste halvdel av 1800-tallet tatt ut is fra Bondhusbrea som ble eksportert til utlandet, og det ble i den sammenheng også bygd en kjørbar vei opp Bondhusdalen for å lette frakten av isen ned til sjøen.I fjellet under breen, rundt 160 meter under isoverflaten, er det bygd et vanninntak som fanger opp vann som drenerer langs bunnen av breen. Dette er første eksempel i Norge på et vanninntak under så tykk is. Vannet overføres til magasinet til Mauranger kraftstasjon. Kart  Les mer i Store norske leksikon isbre Folgefonna Mauranger